L-eks Prim Ministru Joseph Muscat qal li lest li jwaqqa' l-libell kontra l-familja Caruana Galizia jekk il-familja tal-ġurnalista assassinata tagħraf ir-riżultat tal-inkjesta Egrant. F'kitba twil fuq Facebook, Muscat qal li f'affidavit li għamel Peter Caruana Galizia, ir-raġel tal-ġurnalista Daphne Caruana Galizia, qal li qatt ma kien hemm l-ebda indikazzjoni li huwa u martu Michelle rċevew flus mill-Ażerbaiġan. Muscat spjega li dak li qed jirreferi għalih huwa dokument pubbliku li ġie ppreżentat fil-Qorti t-Tnejn li għadda. Muscat spjega li Peter Caruana Galizia qal li fl-artikli miktuba minn Daphne Caruana Galizia m'hemm l-ebda indikazzjoni jew allegazzjoni li l-mara tal-eks Prim Ministru jew Joseph Muscat innifsu rċevew xi flus direttament jew indirettament mill-Ażerbaiġan, b'mod partikolari mingħand il-kumpanija ta' Leyla Aliyeva, bint il-President tal-Ażerbaiġan. Huwa żied li mill-inkjesta li saret mill-Maġistrat illum Imħallef Aaron Farrugia rriżulta li ma kienx hemm l-ebda transazzjoni bejn Leyla Aliyeva u l-familja ta' Muscat. Aqra aktar Il-familja Caruana Galizia tiċħad l-'offerta' ta' Muscat biex iwaqqa' l-libell dwar Egrant Muscat qalli Peter Caruana Galizia qal li martu ma kinitx qaltu min huma dawk li huwa iddeskriva bħala "sorsi anonimi" f'Pilatus Bank u li fuq il-bażi ta' dokumenti ippreżentati, inbniet il-gidba Egrant. Kompla li l-inkjesta kienet ikkonkludiet li dawn id-dokumenti huma foloz. L-eks Prim Ministru qal li, " Dr Caruana Galizia kkonferma bil-miktub li martu rat dawn id-dokumenti foloz u li bbażat fuqhom. Fi kliemu, meta rat dawn id-dokumenti, Daphne Caruana Galizia walset għall-konklużjoni illi 'kellha l-prova li s-suspett tagħha kien fondat'." Kompla li Maria Efimova li kienet ippreżentat lilha nnifisha bħala sors tal-kwistjoni dwar l-Egrant, Caruana Galizia qal li din setgħet u ma setgħetx kienet waħda mis-sorsi ta' martu. Saħaq li Efimova ilha maħruba minn Malta erba' snin u hemm mandat ta' arrest internazzjonali minħabba li tinsab akkużata li ħalfet falz quddiem l-inkjesta Maġisterjali dwar Egrant. Muscat kompla li r-raġel tal-ġurnalista qal li martu kienet qaltlu li hija mkien ma kienet allegat illi l-kumpanija Egrant intużat għal xi skop illegali jew li min jiftaħ kumpanija l-Panama qed jagħmel xi ħaġa llegali. Saħaq li l-konklużjoni tal-inkjesta li hija twila 1,500 paġna kkonkludiet li Egrant mhux tiegħu, ta' martu jew ta' xi qraba. "L-argument ta' Dr Caruana Galizia huwa illi la ma nstabx ta' min hija, avolja hemm xhieda pubblika f'dan ir-rigward, ma jistax jiġi eskluż li hija tiegħi. Bl-istess raġunament ma' jistax ikun eskluż li hija tiegħu, li hija ipoteżi ma treġix daqs dik li qed jipprova jagħmel huwa," żied l-eks Prim Ministru. L-istess dikjarazzjoni sentejn ilu Filmat: "Inwaqqa' l-libell ta' Daphne jekk il-familja taċċetta r-riżultat tal-inkjesta Egrant" – Muscat Huwa spjega li huwa offra li jwaqqa' l-każ ta' libell jekk il-familja Caruana Galizia tirrikonoxxi l-konklużjonijiet tal-inkjesta indipendenti. Kompla li Peter Caruana Galizia qal li wliedu u hu ma jistgħux jaċċettaw din l-offerta u żied li ma jafx x'inhi d-diffikulta biex jagħmlu dan għax bħala familja qatt ma kkontestaw il-fiduċja tagħhom fl-Imħallef Aaron Farrugia. Muscat qal li hu, "mhux qed nitlob xi stqarrija fejn ikun rikonoxxut li Daphne Caruana Galizia ġiet mitmugħa provi foloz, iżda sempliċiment rikonoxximent tal-konklużjonijiet." Kompla li huwa jagħraf ir-riżultat tal-Inkjesta Indipendenti dwar il-qtil Daphne Caruana Galizia, "minkejja li din ħadet direzzjoni ferm lil hemm mit-termini ta' referenza, abbandunat l-istess termini u huwa ċar x'se tkun il-konklużjoni, la nbidel dan kollu. Dik iżda jerfgħuha l-Imħallfin. Jien nirrikonoxxi l-inkjesti indipendenti kemm meta jogħġbuni x'jgħidu kif ukoll meta ma jogħġbunix." Fost dawk li awguraw lil Muscat fuq il-paġna tiegħu ta' Facebook, it-tifel tal-ġurnalista Matthew Caruana Galizia staqsa lill-eks Prim Ministru dwar ir-relazzjoni li baqa' jkollu ma' Yorgen Fenech anke wara li kien jaf bl-irwol tiegħu fl-assassinju t'ommu. "Mill-2018 'il quddiem inti kont taf min kien wara l-qtil t'ommi. Madankollu inti ddeċidejt li tibqa' tiċċelebra miegħu, tirċievi r-rigali mingħandu u titkellem miegħu bħallikieku kien il-maħbub tiegħek," qallu Matthew Caruana Galizia. It-tifel tal-ġurnalista kompla li Muscat ittama li, li jkun hemm cover-up se tkun suċċess iżda kompla li huma għelbu l-attentati tiegħu biex joqtol l-investigazzjoni. Caruana Galizia temm isaqsi lill-eks Prim Ministru x'qed jaħbi. Aqra aktar Egrant: Għaqda ta' ġurnalisti jitolbu lil Muscat iwaqqa' l-libell kontra Daphne Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60ddac2885deb_rand.td-a-rec-img{text-align:left}.td_uid_3_60ddac2885deb_rand.td-a-rec-img img{margin:0 auto 0 0}